作者:葛長庚
標題:賀新郎
內容:倚劍西湖道。望瀰漫、蒼葭綠葦，翠蕪青草。華表淒涼市朝古，極目暗傷懷抱。秋色與、芰荷俱老。桂棹蘭舟聊遣興，仗金風、吹使芙蓉破。柳陰裡，堪少坐。衷腸底事君知那。要繁弦急管，又且沈酣則個。煙水冥茫黃葉斷，嘹唳數聲雁過。醉歸去、山寒雲暮。整日消閒鎮來往，問城南、老樹知渠麼。黃鶴氅，青紗帽。